ตลาดรูดปรื๊ดกลับมาโตได้อีกครั้งในปีนี้
ผู้ประกอบการธุรกิจบัตรเครดิต คาด ยอดใช้จ่ายผ่านบัตรปีนี้โต 10-15% จากเศรษฐกิจฟื้น ความเชื่อมั่นผู้บริโภคกลับคืนมา
18 ม.ค. 2553

ผู้ประกอบการธุรกิจบัตรเครดิต คาด ยอดใช้จ่ายผ่านบัตรปีนี้โต 10-15% จากเศรษฐกิจฟื้น ความเชื่อมั่นผู้บริโภคกลับคืนมา
นายวิชิต  พยุหนาวีชัย  ผู้อำนวยการบริหารฝ่ายบุคคลธนกิจ  ธนาคารเอชเอสบีซี ประเทศไทย  กล่าวว่า  ปีนี้ยอดใช้จ่ายผ่านบัตรเครดิตมีแนวโน้มปรับสูงขึ้นกว่าปีที่ผ่านมา โดยน่าจะขยายตัวระดับ 10-15% และยอดสินเชื่อคงค้างเติบโตที่ 10% ภายใต้อัตราการขยายตัวของผลิตภัณฑ์มวลรวมประเทศ (จีดีพี) ที่ 4.6%
ทั้งนี้ เนื่องจากภาวะเศรษฐกิจที่เริ่มฟื้นตัวในปี 2553 ทำให้ความเชื่อมั่นของผู้บริโภคมีมากขึ้น  จึงเชื่อว่ายอดการเพิ่มขึ้นของบัตรเครดิตและการใช้จ่ายผ่านบัตรปีนี้จะปรับดีขึ้นเมื่อเทียบกับปี 2552 ที่ภาวการณ์ทั่วไปของบัตรเครดิตและการใช้จ่ายผ่านบัตรอยู่ในภาวะทรงตัว ขณะเดียวกัน ผู้ประกอบการบัตรเครดิตค่ายต่าง ๆ จะมีการแข่งขันรุนแรงและออกแคมเปญใหม่ ๆ  เพื่อจูงใจให้มีการใช้จ่ายเพิ่มขึ้น 
สำหรับธนาคารเอชเอสบีซี ตั้งเป้าหมายขยายส่วนแบ่งตลาดเพิ่มจาก 6.5-7.0% เป็น 10% ภายใน 3 ปี โดยปี 2553 นี้ ตั้งเป้าเพิ่มผู้ถือบัตรเครดิตอีก 1 แสนใบ โดยเป็นสัดส่วนบัตรแพลทตินั่มที่ระดับ 50% ปัจจุบันมียอดสินเชื่อคงค้างอยู่ที่ 1.9 แสนล้านบาทต่อปี  ยอดใช้จ่ายผ่านบัตรเฉลี่ยเดือนละ 8 หมื่นล้านบาท